
[bookmark: TextBodyBegin]Europski parlament,
–	uzimajući u obzir članak 144. stavak 5. i članak 132. stavak 4. Poslovnika,
A.	budući da se sigurnosno stanje u Nigeriji pogoršalo zbog eskalacije vjerskih i etničkih sukoba te sukoba među zajednicama, posebno u njezinom srednjem pojasu, gdje je sukob između poljoprivrednika i nomadskih stočara oko zemljišta i vodnih resursa od Božića doveo do dosad nezabilježenog broja smrtnih slučajeva;
B.	budući da su od 23. do 25. prosinca 2023. naoružani napadači izveli napad velikih razmjera na više od 160 sela u upravnim područjima Bokkos, Barkin Ladi i Magu u saveznoj državi Plateau, u kojem je smrtno stradalo više od 335 osoba, uključujući najmanje 200 pripadnika kršćanskih zajednica;
C.	budući da brojne raseljene osobe trenutačno žive u privremenim kampovima s ograničenim pristupom vodi, sanitarnom sustavu, hrani, lijekovima i zdravstvenoj skrbi, uključujući usluge u području mentalnog zdravlja;
D.	budući da je prema nigerijskim nevladinim organizacijama od 2009. ubijeno 52 000 kršćana i 34 000 muslimana, a uništeno je 18 000 crkava i 2 200 kršćanskih škola;
E.	budući da je zbog nasilja islamskih terorističkih skupina, kao što su Boko Haram i Islamska država u pokrajini zapadnoj Africi, koje na sjeveroistoku Nigerije napadaju i kršćane i muslimane, već raseljeno više od dva milijuna ljudi;
F.	budući da te sukobe potiču čimbenici koji se preklapaju i temelje se, među ostalim, na teritorijalnim sporovima, etničkim napetostima, pristupu ograničenim resursima i degradaciji okoliša;
1.	oštro osuđuje nasilje počinjeno tijekom Božića nad kršćanima i drugim zajednicama, koje je dovelo do dosad nezabilježenog broja smrtnih slučajeva, ozljeda i raseljavanja, te izražava svoju solidarnost s osobama pogođenima tim nasiljem;
2.	poziva nigerijske vlasti da poduzmu mjere protiv militantnih islamističkih skupina koje iskorištavaju sukob između poljoprivrednika i nomadskih stočara te ih potiče da se posvete rješavanju njegovih temeljnih uzroka; upozorava da se taj sukob može instrumentalizirati radi širenja vjerske mržnje; svjestan je da su klimatske promjene, konkurencija za oskudne resurse i nestanak učinkovitih programa posredovanja doprinijeli pogoršanju sukoba između poljoprivrednika i nomadskih stočara, zbog čega se stočari moraju seliti na jug;
3.	poziva nigerijske vlasti da provedu temeljitu i neovisnu istragu napada izvedenih tijekom Božića te osiguraju da se odgovorne osobe privedu pravdi;
4.	potiče sve humanitarne aktere da osiguraju dodjelu dostatnih sredstava za rješavanje te krize;
5.	pozdravlja raspravu o toj temi u nigerijskom parlamentu i potiče nigerijsku vladu da poveća sigurnost zajednica, potiče dijalog i posredovanje u sukobima te da ponovno potvrdi svoju predanost društveno-gospodarskom oporavku;
[bookmark: _GoBack]6.	pozdravlja snažno partnerstvo između EU-a i Nigerije te poziva na njegovo daljnje produbljivanje u područjima sigurnosti, posredovanja, međuvjerskog i međukulturnog dijaloga te izgradnje mira; potiče posebnog predstavnika EU-a za ljudska prava da posjeti Nigeriju; pozdravlja paket u okviru strategije Global Gateway za Nigeriju u visini od 900 milijuna EUR, najavljen u listopadu 2023.;
7.	nalaže svojoj predsjednici da ovu Rezoluciju proslijedi Vijeću, Komisiji, potpredsjedniku Komisije / Visokom predstavniku Unije za vanjske poslove i sigurnosnu politiku te vladi i parlamentu Nigerije.

